*OSNOVNA ŠKOLA JULIJA BENEŠIĆA, ILOK*

*KLASA: 011-03/25-01/01*

*URBROJ: 2196-76-01-25-02*

*U Iloku, 31.03.2025. godine*

***Plan mjera sigurnosti i zaštite u***

***Osnovnoj školi Julija Benešića, Ilok***

*U Iloku, ožujak 2025. godine*

*Temeljem točke 6. Protokola o kontroli ulaska i izlaska u školske ustanove ( Ministarstvo znanosti, obrazovanja i mladih, Zagreb od 2.1.2025. godine ) i članka 1. Odluke o imenovanju Školskog sigurnosnog tima u Osnovnoj školi Julija Benešića, Ilok ( KLASA: 602-01/25-01/14, URBROJ: 2196-76-01-25-01 od 07. siječnja 2025. godine ),* ***Školski sigurnosni tim Osnovne škole Julija Benešića Ilok*** *dana 31. ožujka 2025. godine donio je*

***Plan mjera sigurnosti i zaštite u***

***Osnovnoj školi Julija Benešića, Ilok***

***I.***

*Planom mjera sigurnosti i zaštite u Osnovnoj školi Julija Benešića, Ilok (u daljnjem tekstu: Plan sigurnosti) utvrđuju se mjere sigurnosti i zaštite koje se uvode i koje će se provoditi u Osnovnoj školi Julija Benešića, Ilok, a koje za* *cilj imaju osiguranje veće sigurnosti u Osnovnoj školi Julija Benešića Ilok (u daljnjem tekstu: Škola), zaštite učenika i svih radnika Škole te prevencije mogućih situacija povećanog rizika.*

***II.***

*S ovim Planom sigurnosti ravnatelj je u obvezi upoznati sve radnike Škole, a razrednici su u obvezi upoznati učenike i njihove roditelje.*

***III.***

*Ovaj Plan sigurnosti se primjenjuje od dana donošenja te će se objaviti na mrežnoj stranici, oglasnoj ploči i ulaznim vratima Škole.*

 *za Školski sigurnosni tim*

 *Predsjednik*

 *Miroslav Bošnjak, prof.*

*Identifikacija potencijalnih ugroza ključna je za izradu učinkovitog plana sigurnosti u školi. Moguće ugroze podijeljene su na unutarnje, vanjske i okolišne faktore.*

*Ovaj plan sigurnosti ima za cilj osigurati sigurno okruženje za učenike, zaposlenike i posjetitelje škole. Obuhvaća identifikaciju potencijalnih ugroza, analizu rizika te detaljne mjere prevencije i reakcije u kriznim situacijama. Plan je izrađen prema smjernicama Ministarstva znanosti, obrazovanja i mladih te u suradnji s lokalnim vlastima i sigurnosnim službama.*

*Unutarnje ugroze mogu uključivati incidente povezane s nasilnim ponašanjem učenika, kao što su fizički sukobi, verbalno nasilje, cyberbullying. Također, prijetnje nasilja mogu doći i od strane roditelja učenika, kroz verbalne sukobe ili prijetnje osoblju. Sukobi među učenicima, roditeljima ili osobljem, koji mogu biti uzrokovani nesuglasicama oko ocjena ili discipline, također predstavljaju potencijalnu ugrozu. Oštećivanje ili uništavanje školske imovine, poput vandalizma, također je značajna prijetnja. Dodatno, prijetnje eksplozivnim napravama ili slične opasnosti koje uzrokuju paniku unutar škole također spadaju u unutarnje ugroze.*

*Vanjske ugroze uključuju napade nasilnih ili psihički nestabilnih pojedinaca, odnosno neovlašteni ulazak u školu s namjerom nanošenja štete. Također, prijetnje oružanim napadima na školu predstavljaju značajan rizik. Teroristički napadi, koji mogu biti organizirani s ciljem napada na veću skupinu ljudi, također spadaju u vanjske ugroze koje zahtijevaju posebnu pažnju.*

*Okolišni faktori koji mogu utjecati na sigurnost škole uključuju njezinu lokaciju, poput blizine prometnica, osamljenih područja ili urbanih sredina. Blizina policijske postaje i vatrogasne službe također utječe na brzinu reakcije u kriznim situacijama.*

*Učenici koji su poznati po nasilnom ponašanju, bilo fizičkom ili verbalnom, predstavljaju rizik od eskalacije nasilja unutar škole. Ovi učenici mogu prijetiti sigurnosti drugih i biti uključeni u sukobe koji narušavaju mir u školskom okruženju.*

*Učenici iz ranjivih skupina, kao što su oni koji su izloženi nasilju ili diskriminaciji, često postaju meta nasilja ili socijalne isključenosti. Ova djeca mogu se osjećati nesigurno i imati veću vjerojatnost da postanu žrtve nasilja unutar škole.*

*U cilju osiguranja veće sigurnosti i zaštite učenika i djelatnika te prevencije mogućih situacija povećanog rizika u Osnovnoj školi Julija Benešića Ilok (u daljnjem tekstu: Škola) uvode se sljedeće mjere sigurnosti i zaštite:*

1. ***Zaključavanje i nadzor ulaza u prostore školske zgrade:***

*Ulazna vrata škole, kao i svi ostali ulazi ili izlazi, trebaju biti zaključani tijekom cijelog radnog vremena na način da su osigurani evakuacijski izlazi, osim u posebnim okolnostima koje odobri ravnatelj.*

*Tijekom nastave, učenici u sportsku dvoranu ulaze u pratnji učitelja TZK.*

*U svrhu ulaska učenika u školu prije početka i izlaska nakon završetka nastavnoga dana, vrata mogu biti otključana u načelu 30 minuta prije početka nastave i 15 minuta nakon završetka nastave.*

*Dežurstvo provode spremačice prema rasporedu kojega utvrđuje ravnatelj posebnom odlukom.*

*Učenici koji dolaze u školu nakon početka nastave dužni su se javiti dežurnom radniku na ulazu koji će ih evidentirati i omogućiti im ulazak.*

*Tijekom nastave učenici smiju napustiti školsku zgradu samo uz prethodno odobrenje razrednika ili predmetnog učitelja te uz suglasnost roditelja. U slučaju ranijeg odlaska s nastave zbog zdravstvenih ili drugih razloga, učenik se mora javiti razredniku i/ili stručnoj službi škole, a roditelj ga osobno preuzima ili daje pismenu/usmenu suglasnost za samostalan odlazak.*

*U posebnim okolnostima, kada se u školi održavaju manifestacije, roditeljski sastanci ili drugi događaji otvoreni za javnost, ravnatelj može odobriti prilagodbu mjera nadzora ulaza uz prethodno definirane sigurnosne protokole.*

1. ***Ulasci i izlasci tijekom odmora učenika***

*Tijekom malog odmora učenicima nije dopušteno napuštanje školske zgrade. Svi učenici moraju ostati unutar učionica ili predviđenih prostora škole, a korištenje WC-a i drugih sadržaja dopušteno je uz poštivanje školskih pravila i nadzora.*

*Tijekom velikog odmora učenicima nije dopušten izlazak izvan vanjskog ograđenog prostora škole. Učenici mogu boraviti na dvorištu (unutar ograde) samo uz dozvolu i u nazočnosti dežurnog učitelja.*

*Roditelji će biti obaviješteni o pravilima izlaska učenika tijekom odmora na početku svake školske godine i u slučaju bilo kakvih promjena.*

***U školi će biti jasno označena zona za siguran boravak učenika na velikom odmoru (igralište, vanjski prostor), kao i točno mjesto za povratak u zgradu nakon odmora.***

*Učenici koji se ponašaju nepoželjno tijekom odmora, primjerice, ne poštuju upute dežurnih učitelja, bit će podvrgnuti disciplinskim mjerama u skladu s pravilnikom škole.*

1. ***Ulazak roditelja i drugih vanjskih posjetitelja u školsku ustanovu***

*Na ulazu u školu provodi se dežurstvo te je dežurna osoba u obvezi voditi Evidenciju ulaska u školu.*

*Dežurni radnik**obvezan je provjeriti identitet osobe koja ulazi u školu uvidom u osobnu iskaznicu ili drugi odgovarajući dokument s fotografijom osobe.*

***Osobi koja to odbije neće se dopustiti ulazak u školsku ustanovu.***

*Sve stranke su dužne najaviti svoj dolazak u školu telefonskim putem ili elektroničkom poštom, navodeći pri tome razlog svog dolaska i osobu kod koje idu.*

*Iznimno, dostavljači namirnica za školsku kuhinju i uredski materijal, poštar, dostava lož ulja, dimnjačari i druge službe s kojima škola ima ugovor o poslovnoj suradnji nemaju obvezu prethodne najave, već su u obvezi javiti se dežurnom radniku koji potom poziva odgovornog radnika da ih preuzme.*

*Roditelji mogu ulaziti u školsku ustanovu samo u dogovorenom terminu uz prethodnu najavu ili na poziv od strane škole, o čemu se obavještava radnik na ulazu u školsku ustanovu.*

*Svaki razrednik ima obvezu utvrditi termin informativnih razgovora s roditeljima i objaviti ga ne mrežnoj stranici.*

*Roditelji koji dolaze na informativne razgovore s razrednicima obvezni su poštovati objavljeni raspored.*

*U slučaju održavanja roditeljskog sastanka razrednik prisutne roditelje dočekuje na ulazu školske ustanove i vodi do učionice, a nakon završetka roditeljskog sastanka razrednik prati roditelje do izlaza.*

*Radnik škole kod koje ide stranka ili roditelj dužan je preuzeti stranku odnosno roditelja na ulazu te nakon sastanka ispratiti stranku iz škole.*

1. ***Pregled osoba i predmeta učenika i drugih posjetitelja školskih ustanova***

*Dežurni radnik škole koji je zadužen za poslove nadzora ulaza u prostore škole, radi zaštite sigurnosti, može izvršiti sigurnosne preglede:*

*• učenika i njihovih predmeta (odjeća, torba i dr.)*

*• drugih osoba koje ulaze u školsku ustanovu i njihovih predmeta (torbe i dr.).*

*Sigurnosni pregled učenika i njihovih predmeta mogu provoditi i odgojno-obrazovni radnici tijekom održavanja nastave kada to smatraju shodnim.*

*Predmeti pogodni za nanošenje ozljeda ili drugi nezakoniti predmeti privremeno će se zadržati, a o njihovu pronalasku obavijestit će se ravnatelj, stručne službe, roditelji i policija kada su za to ispunjeni uvjeti za policijsko postupanje.*

*Osobama koje ne dopuštaju obavljanje pregleda neće se dopustiti ulazak u školu.*

*U slučaju uočavanja neuobičajenog ponašanja osoba u prostorima školske ustanove, dežurni radnici dužni su o tome odmah obavijestiti ravnatelja ili osobu koja ga mijenja.*

*U slučaju uočavanja protupravnog ponašanja ili ponašanja kojim se ugrožava sigurnost osoba u školi, žurno i bez odgode će se o tome obavijestiti i policija.*

1. ***Preventivni programi***

 *U slučajevima kada učenik već pokazuje znakove nasilnog ponašanja, važno je pravovremeno intervenirati kroz individualno savjetovanje. Školski psiholog i pedagog razgovaraju s učenikom kako bi se otkrili uzroci problema, poput emocionalnih teškoća, pritiska vršnjaka ili problema u obiteljskom okruženju. Učeniku se pomaže razviti strategije za kontrolu bijesa i stresnih reakcija. Rad s roditeljima također je ključan za učinkovito rješavanje problema. Organiziraju se individualni sastanci s roditeljima na kojima se raspravlja o ponašanju djeteta i predlažu metode pozitivne discipline. Roditelji se educiraju o tome kako prepoznati rane znakove problema te kako pružiti emocionalnu podršku djetetu kod kuće. Kako bi se spriječila socijalna isključenost i diskriminacija, organiziraju se radionice o toleranciji i prihvaćanju različitosti. Učenici uče o važnosti međusobnog poštovanja i prihvaćanja osoba različitih kulturnih, socijalnih ili obiteljskih pozadina. Kroz interaktivne aktivnosti, učenici se potiču na suradnju, razvijanje empatije i razumijevanje različitih perspektiva.*

*Učitelji i školsko osoblje redovito pohađaju edukacije o radu s ranjivim skupinama, uključujući učenike iz socijalno ugroženih obitelji, učenike s posebnim potrebama. Na edukacijama se obrađuju teme o prepoznavanju emocionalnih i socijalnih potreba tih učenika te o načinima pružanja adekvatne podrške i uključivanja u školske aktivnosti. Edukacija uključuje i strategije za prevenciju socijalne isključenosti, poticanje pozitivne komunikacije i stvaranje inkluzivnog okruženja.*

*Učenici s emocionalnim problemima (npr. anksioznost, depresija, problemi s kontrolom bijesa) imaju mogućnost redovitih razgovora s psihologom. Suradnja se provodi s vanjskim stručnjacima i ustanovama za mentalno zdravlje kako bi se osigurala sveobuhvatna pomoć učenicima.
Organiziraju se radionice za razvoj emocionalnih i socijalnih vještina uključujući upravljanje stresom, kontrolu bijesa, razvoj empatije i socijalnih vještina. Radionice su interaktivne s fokusom na praktične vježbe i simulacije stvarnih situacija.*

*Postavljen je Sandučić povjerenja na diskretnim mjestima unutar škole gdje učenici mogu anonimno prijaviti nasilje ili sumnjivo ponašanje. Škola jamči potpunu povjerljivost prijavitelja te osigurava da se identitet prijavitelja ne otkriva kako bi se izbjegla odmazda ili dodatni stres. Svaka prijava se ozbiljno shvaća i brzo obrađuje, uz povratnu informaciju prijavitelju (ako nije anonimno).*

1. ***Edukacija i informiranje učenika, radnika i roditelja***

*Škola je dužna sve svoje radnike i učenike informirati o Protokolu o kontroli ulaska i izlaska u školske ustanove koje je donijelo Ministarstvo znanosti, obrazovanja i mladih dana 2.1.2025. godine (KLASA:602-01/24-01/00527, URBROJ:533-05-25-0003) te o ovom Planu sigurnosti, kao i redovito informirati roditelje o sigurnosnim mjerama i procedurama te postupanjima škole.*

*Škola je obvezna surađivati s lokalnom zajednicom na dodatnom osiguranju školskog okruženja te sastaviti popis svih relevantnih hitnih brojeva (policija, hitna pomoć, vatrogasci) i postaviti ga na vidljivo mjesto i oglasnu ploču škole.*

1. ***Obveza Sigurnosnog tima***

*Sigurnosni tim ima obvezu održavati redovite koordinacijske sastanke s lokalnim timovima proizišlim iz Sporazuma o međuresornoj suradnji i koordinaciji u području sprječavanja nasilja i drugih ugrožavajućih ponašanja na lokalnoj razini i Protokola o postupanju u slučaju nasilja među djecom i mladima.*

*Nastaviti provedbu zajedničkih preventivnih i edukativnih projekata i aktivnosti radi podizanja svijesti učenika i radnika škole o odgovornom ponašanju i važnosti pridržavanja sigurnosnih pravila.*

*Sigurnosni tim ima obvezu redovito pratiti učinkovitost mjera sigurnosti koje su definirane ovim Planom sigurnosti te raditi periodičnu reviziju mjera sigurnosti na temelju povratnih informacija od radnika, učenika i roditelja ili novo nastalih okolnosti.*

1. ***Primjena mjera***

*Mjere definirane ovim Planom odnose se na sve osobe za vrijeme boravka u školskoj ustanovi, uključujući učenike, radnike, roditelje i druge vanjske posjetitelje te osobe koje, sukladno ugovoru, koriste prostore škole za sportske, edukativne, poslovne ili druge svrhe (u daljnjem tekstu: ugovorni korisnici).*

*Škola će s osnivačem odrediti uvjete provođenja Protokola koji se odnose na ugovorne korisnike.*

1. ***Usklađivanje općih akata škole***

*U slučaju potrebe, Škola će uskladiti svoj Kućni red i Plan evakuacije i spašavanja s ovim Planom sigurnosti.*

*Ravnatelj školske ustanove:*

*Miroslav Bošnjak, prof.*

*Predsjednica Školskog odbora:*

*Kristina Čobanković, mag.prim.educ.*